РЕГЛАМЕНТ (ЕС) 2022/1364 НА КОМИСИЯТА

от 4 август 2022 година

за изменение на Регламент (ЕО) № 1881/2006 по отношение на максимално допустимите количества на циановодородна киселина в някои храни

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) В Регламент (ЕО) № 1881/2006 на Комисията (2) се определят максимално допустимите количества на някои замърсители, включително циановодородна киселина, в храните.

(2) Циановодородната киселина е силно токсично вещество. Въпреки че не присъства в храните в токсикологично значими количества, тя се освобождава при сдъвкването или преработката по друг начин на храни от растителен произход, съдържащи цианогенни гликозиди, и тези гликозиди влизат в контакт с хидролитични ензими. Тъй като циановодородната киселина винаги се образува като смес от недисоциирана киселина и дисоциирани цианидни йони, ориентировъчната по отношение на здравето стойност се изчислява за въпросната смес, обозначавана като „цианид“.

(3) През 2019 г. Европейският орган за безопасност на храните („Органът“) прие актуализация на научното становище относно рисковете за здравето във връзка с наличието на цианогенни гликозиди в храни, различни от сурови кайсиеви ядки (3). Органът стигна до заключението, че експозиция на човека под острата референтна доза (ARfD) от 20 μg цианид/kg телесно тегло не би следвало да предизвиква силно неблагоприятно въздействие. Ако се консумират определени храни като ленено семе, бадеми и маниока с високи нива на цианогенни гликозиди, ARfD за цианид може да бъде превишена. Поради това е целесъобразно за тези храни да се определят максимално допустими количества циановодородна киселина, включително циановодородна киселина, свързана в цианогенни гликозиди. Когато се консумира смляно ленено семе, бионаличността на циановодородна киселина и степента на експозиция на човека са по-високи, отколкото при консумацията на цели ленени семена или когато последните са преминали топлинна обработка. Поради това е целесъобразно да се определят по-строги количества за цялото ленено семе, което може да бъде смляно от потребителя преди консумация, и за смляното ленено семе, пуснато на пазара за крайния потребител, когато същото е предназначено за консумация в сурово състояние.

(4) Поради това следва да се определят максимално допустими количества циановодородна киселина в някои храни, за да се гарантира висока степен на защита на човешкото здраве.

(5) Поради това Регламент (ЕО) № 1881/2006 следва да бъде съответно изменен.

(6) За да се даде възможност на икономическите оператори да се подготвят за новите правила, въведени с настоящия регламент, е целесъобразно да се предвиди разумен срок до началото на прилагането на новите максимално допустими количества. Целесъобразно е също така да се предвиди преходен период за храните, законно пуснати на пазара преди датата на прилагане на настоящия регламент.

(7) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕО) № 1881/2006 се изменя в съответствие с приложението към настоящия регламент.

Член 2 Посочените в приложението храни, законно пуснати на пазара преди 1 януари 2023 г., могат да останат на пазара до изтичане на техния срок на минимална трайност или срок на годност.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 1 януари 2023 година.

Настоящият регламент е задължителен в своята цялост и се прилага пряко във всички държави членки. Съставено в Брюксел на 4 август 2022 година. За Комисията Председател Ursula VON DER LEYEN

(1) ОB L 37, 13.2.1993 г., стр. 1.

(2) Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (ОВ L 364, 20.12.2006 г., стр. 5).

(3) Scientific opinion „Evaluation of the health risks related to the presence of cyanogenic glycosides in foods other than raw apricot kernels“ (Научно становище „Оценка на рисковете за здравето, свързани с наличието на цианогенни гликозиди в храни, различни от сурови кайсиеви ядки“), EFSA Journal (Бюлетин на ЕОБХ), том 17, № 4, Европейски орган за безопасност на храните, 2019 г., стр. 78; https://doi.org/10.2903/j.efsa.2019.5662.